Vanligt hevur verið, at Føroyingafelagið í Aalborg á hvørjum ári hevur skipað fyri einum jólatiltaki, har møguleiki hevur verið at taka jólaheilsur upp. Í ár gera umstøðurnar, at felagið einki jólatiltak kann hava fyri limum. Hetta eru vit sera hørm um, men hóast einki jólatiltak verður, hava øll møguleika at senda sínum kæru heima í Føroyum eina jólaheilsan. Hendan heilsanin skal tó takast upp á eini ljóðfílu heima hjá einum sjálvum og sendast okkum umvegis teldupost. Felagið samlar allar ljóðfílur við jólaheilsum saman og sendir Kringvarpi Føroyar heilsaninar. Á tann hátt skulu tit bert hugsa um tykkara persónligu heilsan, har vit taka okkum av restini! Ljóðfílan skal í mesta lagi vera fimm (5) minuttir long. Hetta tí, at ljóðfílan ikki kann sendast, um hon gerst ov stór. Ljóðfílan kann takast upp inni á‘ Memoer’ (um ein hevur iPhone), á‘ Diktafon’ (um ein hevur Android) ella á øðrum forriti, ið er ætlað at taka ljóðfílur upp. Umráðandi er, at ljóðfílan er tikin upp á einum forriti, ið er ætlað til ljóðupptøku. Ljóðfílan skal sendast á teldupostin: erika @ alaborg. fo í seinasta lagi mánadagin 7. desember á miðnátt. Vit gleða okkum at hoyra allar jólaheilsurnar og ynskja somuleiðis øllum limum okkara–og øðrum við–eini gleðilig jól og eitt eydnuberandi nýggjár.